SKRIFTLIG FORESPØRGSEL E-3514/02

af Paulo Casaca (PSE) til Kommissionen

(10. december 2002)

Om: Gennemførelse af Samhørighedsfonden i Portugal

Det oplystes i Diário de Noticias den 21. november, at ifølge de portugisiske myndigheder sker der et automatisk bortfald af forpligtelser fra strukturfondene i Portugal.

Mærkeligt nok indeholder oplysningerne intet om et eventuelt automatisk bortfald af forpligtelserne fra Samhørighedsfonden.

Samhørighedsfonden er et fællesskabsinstrument af største betydning for den økonomiske og sociale samhørighed og er helt nødvendig for, at Portugal kan opfylde målsætningerne og fællesskabsbestemmelserne på miljøområdet.

Kan Kommissionen oplyse, om den allerede i 2002 har godkendt bevillinger, som er i overensstemmelse med den i Berlin fastsatte kvote for bevillinger til Portugal fra Samhørighedsfonden?

Kan Kommissionen, dersom dette ikke er tilfældet, oplyse, hvor store beløb der endnu ikke er afgivet forpligtelse for, muligheden for, at dette kan finde sted i 2002 og konsekvenserne heraf, og kan den gøre rede for den aktuelle situation?

Samlet svarafgivet på Kommissionens vegne af Michel Barnierpå skriftlige forespørgsler E-3514/02 og E-3613/02

(4. februar 2003)

De vejledende lofter over Samhørighedsfondens midler for hvert land gælder for perioden 2000-2006 og ikke for et år ad gangen. De fire støttemodtagende medlemsstater anvendte i 2002 samtlige for dette regnskabsår budgetterede midler fra Samhørighedsfonden. De midler, der er afsat til Portugal, beløber sig til 297 mio. EUR. Dette beløb er væsentligt lavere end det beløb, der svarer til gennemsnittet af det vejledende interval for dette regnskabsår. Vedtagelsen af yderligere projekter i andre medlemsstater har gjort det muligt at kompensere for det begrænsede antal portugisiske projekter. Det er meget vigtigt, at der i 2003 bliver forelagt et tilstrækkeligt antal projekter, der vil kunne vedtages, da det ellers bliver svært at forestille sig endnu en kompensering fra andre medlemsstater for således at undgå et tab af midler, der er afsat til Samhørighedsfonden på budgettet for 2003.

Kommissionen sendte den 23. oktober 2002 en åbningsskrivelse til Portugal om manglende overholdelse af bestemmelserne i EF-traktaten for offentlige udbud med hensyn til tildeling af koncessioner til virksomheder, der kontrolleres Águas de Portugal SA, i forbindelse med indførelsen af interkommunale systemer for vandforsyning og affaldshåndtering.

I henhold til Rådets forordning (EF) nr. 1164/94 af 16. maj 1994 om oprettelse af Samhørighedsfonden(1) skal de projekter, der får støtte fra disse fonde, overholde de EU-bestemmelser, der gælder for offentlige udbud. Kommissionen kan således hverken direkte eller indirekte bidrage til gennemførelsen af nationale foranstaltninger, der ikke overholder EU-bestemmelserne. Den kan derfor ikke træffe nye beslutninger om tildeling af støtte fra Samhørighedsfonden til projekter, der vedrører virksomheder, som kontrolleres af Águas de Portugal SA. Godkendelsen af nye tildelinger af støtte til disse projekter forudsætter, at der sættes en stopper for overtrædelserne.

Kommissionen og Portugal er blevet enige om en referenceramme for, hvilke investeringer på miljøområdet, der skal prioriteres højest for medfinansiering fra Samhørighedsfonden.

De projekter, der udføres af virksomheder, som kontrolleres af Aguas de Portugal SA, udgør en del af de prioriterede investeringer. Deres godkendelse forudsætter ikke desto mindre, at EU-lovgivningen overholdes.

Kommissionen har ikke på nuværende tidspunkt indstillet støtten til de projekter, der tidligere er blevet godkendt.

Kommissionen deler det ærede medlems bekymringer og har forståelse for hans argumenter. Den håber, at der kan findes en løsning, der vil gøre det muligt at foretage de påtænkte investeringer, samtidig med at bestemmelserne i EU-lovgivningen overholdes fuldt ud.

(1) EFT L 130 af 25.5.1994.